**FELHÍVÁS**

**a tankötelessé váló gyermekek iskolai beíratására**

A nemzeti köznevelésről szóló 2011. évi CXC. törvény 45.§ (1) bekezdése értelmében Magyarországon minden gyermek köteles az intézményes nevelés-oktatásban részt venni, tankötelezettségét teljesíteni.

A gyermek abban az évben, amelynek augusztus 31. napjáig a hatodik életévét betölti, **tankötelessé** válik. A tankötelezettség teljesítése a tanév első tanítási napján kezdődik.

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet (a továbbiakban: Rendelet) 21.§-a értelmében a tankötelezettség megkezdésének feltétele, hogy a gyermek értelmi, lelki, szociális és testi fejlettségének állapota elérje az iskolába lépéshez szükséges szintet.

**A gyermek felvételéről az intézményvezető dönt.**

Az iskolai felvétellel kapcsolatban meghozott döntés ellen, annak közlésétől számított tizenöt napon belül – a döntéshozó intézményhez benyújtott, de az intézmény fenntartójának címzett kérelemmel – a szülő eljárást indíthat.

**Mit kell tudni a 2021/2022-es tanévre történő beíratásról?**

A 2021/2022-es tanítási évre történő iskolai beiratkozások megszervezésére – figyelemmel az országos járványügyi helyzetre – az alábbiak szerint kerül sor:

1. Az általános iskolai beiratkozás időpontja **2021**. **április 15. és 16. napja.**
2. A szülők, gondviselők a beiratkozó gyermek körzetes iskoláját az alábbi keresőfelületen találják meg: [**https://kir.hu/korzet**](https://kir.hu/korzet)
3. **Ha a szülőknek nincs ettől eltérő szándéka, a kötelező felvételt biztosító körzetes iskola a gyermeket hivatalból felveszi.** Az iskolával való kapcsolatfelvételre a telefonos, elektronikus megkeresés javasolt, az adategyeztetés az elektronikus KRÉTA-rendszeren keresztül történik. A KRÉTA-rendszer működéséről és a beiskolázás részleteiről az iskolák honlapjai adnak tájékoztatást. Ha a rendkívüli helyzetben az elektronikus adategyeztetésre semmilyen formában nem nyílik lehetőség, a beiratkozáshoz szükséges dokumentumok bemutatására, a 2021/2022-es tanév kezdetekor személyesen is sor kerülhet a körzetes iskolában. **Fontos, hogy az általános iskolai beiratkozáshoz szükséges dokumentumokat, nyomtatványokat mindkét törvényes képviselő aláírásával ellátva kell benyújtani.**
4. Az adott évben tanköteles korba lépő **sajátos nevelési igényű gyermeket a szakértői véleményben kijelölt iskola hivatalból felveszi.**
5. **A nemzetiséghez tartozó jelentkező**t – ha a felvételi követelményeknek megfelel – a nemzetiség nyelvén vagy a nemzetiség nyelvén és magyarul tanító iskolába, tagozatra, osztályba, csoportba fel vagy át kell venni.
6. Magyar állampolgár engedély nélkül folytathat tanulmányokat külföldön és tankötelezettségét külföldi nevelési-oktatási intézményben is teljesítheti. **A tanköteles tanuló tanulmányainak külföldön történő folytatását** – a tanköteles gyermek nyilvántartása céljából – **be kell jelenteni az Oktatási Hivatalnak.**

**A nem magyar állampolgár kiskorú akkor tanköteles** Magyarországon, ha

* menekült, oltalmazott, menedékes, valamint a menedékjogról szóló törvény alapján **befogadott jogállású**,
* a szabad mozgás és tartózkodás jogával rendelkező személyek beutazásáról és tartózkodásáról szóló törvény szerint **a szabad mozgás és tartózkodás jogát Magyarországon gyakorolja**,
* a harmadik országbeli állampolgárok beutazásáról és tartózkodásáról szóló törvény hatálya alá tartozik, és **bevándorolt vagy letelepedett jogállású, vagy Magyarország területén való tartózkodásra jogosító engedéllyel rendelkezik**.

A feltételek meglétét a tanuló nevelési-oktatási intézménybe történő felvételénél igazolni kell. A Magyarországon tartózkodó nem magyar állampolgár, ha megfelel a fenti feltételeknek, az iskolai nevelést-oktatást a tankötelezettség fennállása, továbbá a 18. életéve betöltése előtt megkezdett tanulmányok befejezéséig a magyar állampolgárokkal azonos feltételekkel veheti igénybe.

Az a szülő vagy törvényes képviselő,aki a szülői felügyelete vagy gyámsága alatt álló gyermeket kellő időben az iskolába nem íratja be, **szabálysértést követ el**.

**A körzethatárok az oktatási-nevelési intézmények, valamint a Külső-Pesti Tankerületi Központ honlapján (**[**https://kk.gov.hu/kulsopest**](https://kk.gov.hu/kulsopest)**) egyaránt elérhető és megtekinthető. Ezeken a honlapokon a tankötelessé váló gyermekek beiratkozásáról szóló részletes tájékoztató is rövidesen elérhető lesz.**